कई मकान जमींदोज, सात मरे
Updated Sun, 05 Aug 2012 12:00 PM IST
उत्तरकाशी। शुक्रवार रात को अतिवृष्टि से भागीरथी और उसकी सहायक नदियों में आई भीषण बाढ़ ने सात लोगों की जान ले ली। जबकि 30 से ज्यादा लोगों का अब तक पता नहीं चल पाया है। 250 से अधिक आवासीय एवं होटल आदि व्यावसायिक भवन बाढ़ की भेंट चढ़ गए। जिला मुख्यालय पर जोशियाड़ा झूला पुल बह गया। तिलोथ पुल की एप्रोच कटने से अलग-थलग पड़ गया है। गंगोत्री राजमार्ग पर गंगोरी और स्वारीगाड पुल बाढ़ में बह गया। गंगोरी, भटवाड़ी, चड़ेथी, स्वारीगाड आदि स्थानों पर गंगोत्री राजमार्ग का तबाह हो गया है। यमुनोत्री राजमार्ग पर हनुमानचट्टी और जानकीचट्टी के बीच तीन पुलिया और सड़क का बड़ा हिस्सा यमुना में समा गया। स्वारीगाड पर वैकल्पिक राजमार्ग और पावर हाउस का पुल तथा अठाली गांव का झूला पुल भी बाढ़ में बह गए। यमुनोत्री मार्ग पर खरादी के पास रवाड़ा झूला पुल बह गया है। प्रशासन ने इस आपदा में 500 करोड़ की सार्वजनिक एवं 100 करोड़ की निजी संपत्ति के नुकसान का प्रारंभिक आंकलन किया है।
मृतकों में एक जोशियाड़ा तथा शेष गंगोरी में बाढ़ की भेंट चढ़े। असी गंगा प्रथम चरण परियोजना की विद्युतगृह, स्विचयार्ड और डायवर्जन साइट पर काम कर रहे 19 नेपाली मजदूरों के भी बाढ़ में बहने का अंदेशा जताया जा रहा है। इनके अलावा भी विभिन्न क्षेत्रों से बाढ़ के दौरान लापता हुए लोगों की संख्या बढ़ती जा रही है।
स्वारीगाड और पापड़गाड में आए उफान से भटवाड़ी में नदी किनारे की आवासीय कालोनी, असी गंगा की बाढ़ में पूरा संगमचट्टी बाजार, गंगोरी में नदी के दोनों ओर के दर्जनों भवन, उत्तरकाशी नगर में तिलोथ पुल के निकट वाले गंगा विहार तथा दूसरे छोर पर जल विद्युत निगम कालोनी के कई भवन बाढ़ की भेंट चढ़ गए। जोशियाड़ा में लोनिवि कालोनी के साथ ही झूला पुल से सटे सभी भवन भरभरा कर गंगा भागीरथी में समा गए। आपदा में ढाई सौ से अधिक भवन धराशायी हुए हैं। बाढ़ की भीषणता का अंदाजा इसी से लगाया जा सकता है कि एक जेसीबी, एक पुकलैंड, दो फायर ब्रिगेड सहित एक दर्जन से अधिक वाहन भी बह गए।
Write a Comment | View Comments